ንግድ ሚኒስቴር 22 የአስመጪነት የንግድ ፈቃዶች አገደ
ንግድ ሚኒስቴር በውጭ ዜጎች ባለቤትነት የተያዙ በአስመጪነት ሥራ ዘርፍ የተሰማሩ 22 ኩባንያዎችን ፈቃድ አገደ፡፡የአስመጪነት ንግድ ሥራ ለኢትዮጵያውያን ብቻ የተከለከለ የሥራ ዘርፍ ነው፡፡ ሃያ ሁለቱ ኩባንያዎች የውጭ አገር ዜግነት ባላቸው ግለሰቦች በባለቤትነት የተያዙ በመሆናቸው፣ ፈቃዳቸው ከሁለት ሳምንት በፊት መታገዱን ምንጮች ለሪፖርተር ተናግረዋል፡፡ ለአገር ውስጥ ባለሀብቶች በተከለለ የሥራ ዘርፍ ተሰማርተው በመገኘታቸው ፈቃዳቸው በ30 ቀናት ውስጥ ሊሰረዝ እንደሚችል ምንጮች ገልጸዋል፡፡የኩባንያዎቹ ተወካይ ለሪፖርተር እንደተናገሩት፣ አብዛኛዎቹ ኩባንያዎች የመለዋወጫና የምግብ ነክ ምርቶች አስመጪዎች ሲሆኑ ባለቤቶቹም የህንድ፣ የጣሊያንና የቻይና ዜግነት ያላቸው ናቸው፡፡ አብዛኛዎቹ ባለሀብቶች ኢትዮጵያ ውስጥ ለረዥም ጊዜ የኖሩ፣ አንዳንዶቹም ተወልደው ያደጉ የህንድና የጣሊያን ዝርያ ያላቸው መሆናቸውንና የቻይና ዜግነት ያላቸው እንደሚገኙበት ተወካዩ ገልጸዋል፡፡የንግድ ፈቃዱ ከተሰጣቸው ከ15 ዓመት በላይ እንደሆነ የጠቀሱት ተወካዩ፣ በወቅቱ ባለሀብቶቹ ኢትዮጵያ ውስጥ ለረዥም ጊዜ የኖሩ በመሆናቸው እንደ ኢትዮጵያውያን ባለሀብቶች ተቆጥረው የንግድ ፈቃዱ እንደተሰጣቸው ገልጸዋል፡፡ አንዳንዶቹ ኩባንያዎች ከኢትዮጵያውያን ባለሀብቶች ጋር በሽርክና የተቋቋሙ መሆናቸውን ገልጸው፣ በሥራቸውም በርካታ ኢትዮጵያውያን ዜጎች ቀጥረው የሚያሠሩ በመሆናቸው የሠራተኞቹ ህልውና አደጋ ውስጥ መውደቁን ተናግረዋል፡፡ ‹‹እነዚህ ኩባንያዎች የተለያዩ ዕቃዎችን ከውጭ አስገብቶ ለማቅረብ ከተለያዩ ድርጅቶች ጋር የገቡት ውል አለ፡፡ ንግድ ሚኒስቴር ዕርምጃውን ከመውሰዱ በፊት ከኩባንያዎቹ ባለቤቶች ጋር ውይይት ባለማካሄዱ፣ የተገቡት የሥራ ውሎች አደጋ ላይ ናቸው፤›› ብለዋል፡፡በጉዳዩ ላይ ከንግድ ሚኒስቴር መረጃ ለማግኘት የተደረገው ሙከራ፣ የንግድ ምዝገባና ፈቃድ አሰጣጥ ዳይሬክተር አቶ ዓለማየሁ ባይሳ ፈቃደኛ ባለመሆናቸው ሊሳካ አልቻለም፡፡የንግድ ሚኒስቴር አንድ የሥራ ኃላፊ ለሪፖርተር እንደተናገሩት፣ የውጭ አገር ዜጎች ለአገር ውስጥ ባለሀብቶች በተከለሉ የሥራ ዘርፎች መሰማራት አይችሉም፡፡ ‹‹የምንሠራው የንግድ ምዝገባና ፈቃድ አዋጅን መሠረት አድርገን ነው፡፡ የውጭ ዜጎች ለአገር ውስጥ ባለሀብቶች የተከለለ ሥራ መሥራት አይችሉም፡፡ እንደዚህ ዓይነት ችግር ሲፈጠር ተከታትለን መልክ ማስያዝ የዕለት ተዕለት ሥራችን ነው፤›› ያሉት ኃላፊው፣ የ22ቱ ኩባንያዎች ጉዳይ በመጣራት ላይ ነው ብለዋል፡፡ የሦስቱ ኩባንያዎች ባለቤቶች ከኢሚግሬሽንና ዜግነት ጉዳይ መረጃ እንዳመጡና ጉዳዩም በመታየት ላይ እንደሆነም አክለው ተናግረዋል፡፡የውጭ አገር ዜጎች በተለይ ቻይናውያን ለውጭ ዜጎች በማይፈቀዱ የሥራ ዘርፎች መሰማራት በአገር ውስጥ ባለሀብቶች ላይ ቅሬታ ፈጥሯል፡፡ የቻይና ዜጎች የችርቻሮ ንግድና የውበት ሳሎን ሳይቀር ከፍተው ሲሠሩ መታየታቸው አነጋጋሪ ከሆነ ሰንብቷል፡፡